**5. KARAKTERISTIKE SPOLJNOTRGOVINSKE RAZMENE I POTREBA JAČANJA IZVOZNIH AKTIVNOSTI**

**5.1. Liberalizacija trgovine u funkciji ekonomskog rasta**

 Savremeno međunarodno ekonomsko okruženje odlikuje proces globalizacije nacionalnih i regionalnih tržišta koji je rezultat ubrzane internacionalizacije poslovanja na svetskom planu. Globalizacijom se označava proces integracije svetskih tržišta kapitala i tehnologije, uz istovremeni proces uspostavljanja i jačanja dominacije globalnih organizacija (GO) u okvirima globalnih tržišta. Intenzivne tehnološke promene i opšti naučni napredak permanentno jačaju intenzitet procesa globalizacije, tako da on postaje dominantan ekonomski i politički fenomen savremenog sveta.

 Procesi globalizacije, konvergencije i homogenizacije ekonomskih aktivnosti, početkom novog milenijuma sve više dobijaju na intenzitetu, pa se danas slobodno može reći da gotovo i nema područja ekonomske delatnosti koje nije njima zahvaćeno i koje na neki način nije deo globalnih procesa. Globalizacija je fenomen koji je povezan sa promenama u strukturi međunarodne proizvodnje i potrošnje, imajući u vidu činjenicu da relativizuje značaj blizine između proizvodnje, sirovina i tržišta. U cilju sniženja troškova i povećanja brzine u dostavi sirovina i gotovih proizvoda, ona proširuje nacionalni prostor za lociranje preduzeća i na taj način otvara mogućnosti slobodnog međunarodnog kretanja kapitala.

 Internacionalizacija ekonomskih aktivnosti, koja je posebno intenzivirana u periodu 80-tih godina prošlog veka, zahvatila je širok krug zemalja. Ona na ekonomskom i političkom planu izaziva snažne implikacije, uprkos činjenici da svi učesnici ovog procesa nisu podjednako svesni onoga što se dogodilo ili što se trenutno dešava na međunarodnom ekonomskom i političkom planu. Promene do kojih je na svetskom tržištu došlo u pomenutom periodu, snažno afirmišu činjenicu da samo otvorene ekonomije, spremne da iskreno prihvate novu logiku tržišta i prilagode svoju strukturu i institucije tim procesima, mogu da računaju na pozitivne međunarodne i ukupne ekonomske efekte. Nacionalna tržišta ne mogu u savremenim međunarodnim ekonomskim odnosima biti izolovana od spoljne konkurencije, tako da je zemljama i preduzećima potreban jedan novi pristup uključivanja u globalizovano i konkurentsko ekonomsko okruženje.

 Globalizacija svetske privrede nameće potrebu svim zemljama da se intenzivnije uključuju u tokove međunarodne trgovine, tj. u razmenu roba, usluga, rada i kapitala. Prilagođavanje izazovima globalizacije važan je zadatak svih država, kako bi se mogao ostvariti osnovni ekonomski cilj, a to je rast životnog standarda svih građana. U tom smislu, povećanje izvoza se nameće kao jedan od najbitnijih uslova za povećanje privredne aktivnosti neke zemlje.

 Pristalice strategije izvozne promocije tvrde da liberalizacija trgovine stvara uslove za brz ekonomski rast, i u tom smislu navode sledeće prednosti trgovine: promovisanje konkurencije, poboljšanje alokacije resursa, ispoljavanje efekata ekonomije obima u oblastima u kojima pojedine zemlje imaju konkurentske prednosti, podržavanje tehnoloških promena, podsticanje štednje i investicija što dodatno stimuliše ekonomski dinamizam, privlačenje stranog kapitala i stručnog znanja kojih nema dovoljno u zemljama u razvoju, obezbeđenje većeg priliva deviza, olakšani pristup retkim resursima i dr.[[1]](#footnote-1)43

 Brojna svetska iskustva su pokazala da su mnoge zemlje svoj privredni razvoj bazirale na tzv. izvoznoj promociji (npr. Azijski tigrovi). Rast izvoza iz jedne zemlje stimuliše domaću proizvodnju i zaposlenost, što dovodi do porasta životnog standarda stanovništva. Veća integrisanost u međunarodne ekonomske i trgovinske tokove naročito je značajna za male zemlje, s obzirom na to da limitiranost resursa i nedovoljna domaća proizvodnja nameću potrebu za većim uvozom. Sa druge strane, veći uvoz nameće potrebu za većim izvozom kako bi se rastući uvoz mogao finansirati, što povećava otvorenost privrede prema međunarodnom okruženju.

**5.2. Karakteristike spoljnotrgovinske razmene posle 2000. godine**

Kao rezultat ponovnog uključivanja naše zemlje u međunarodno ekonomsko okruženje, u Srbiji nakon 2000. godine dolazi do oživljavanja spoljnotrgovinskih aktivnosti. Dugogodišnja izolacija sa svetskog tržišta i nemogućnost da se dođe do potrebnih proizvoda uzrokovali su snažnu potrebu za dinamičnim uvozom roba i usluga, što je dovelo do povećanja trgovinskog deficita i deficita bilansa tekućih transakcija.

***Tabela 2.3.***

***Kretanja u spoljnom sektoru privrede (2003-2009.)***

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 |
| Izvoz robe, mil. EUR | 2441,3 | 2831,6 | 3608,3 | 5102,4 | 6432,2 | 7428,3 | 5961,3 |
| Uvoz robe, mil. EUR | 6585,5 | 8623,3 | 8439,2 | 10462,6 | 13506,8 | 15494,5 | 11504,7 |
| Spoljnotrgovinski deficit, mil. EUR | -4144,2 | -5791,7 | -4830,9 | -5360,2 | -7074,5 | -8066,1 | -5543,4 |
| Izvoz, % BDP  | 14,1 | 14,9 | 17,8 | 21,9 | 22,6 | 22,7 | 20,6 |
| Uvoz, % BDP | 38,1 | 45,3 | 41,6 | 44,9 | 47,4 | 47,4 | 39,8 |
| Spoljnotrgovinski deficit, % BDP | 23,9 | 30,4 | 23,8 | 23,0 | 24,9 | 24,7 | 19,2 |
| Pokrivenost uvoza izvozom, u % | 37,1 | 32,8 | 42,8 | 48,8 | 47,6 | 47,9 | 51,8 |

*Izvor: RZS*

 Na osnovu podataka o kretanjima u spoljnom sektoru privrede Srbije u periodu od 2003. do 2009. godine, možemo zaključiti da je osnovno obeležje trgovinskog bilansa naše zemlje visok nivo trgovinskog deficita. On se održavao na relativno visokom nivou iznad 20% BDP, s tim da je 2004. godine iznosio čak 30,4% BDP. Mada je visoki trgovinski deficit delimično bio pokrivan suficitom u razmeni usluga sa inostranstvom, kao i pozitivnim bilansom tekućih transfera i donacijama, to ipak nije bilo dovoljno da spreči rast deficita tekućeg računa platnog bilansa u posmatranom periodu. Porast trgovinskog deficita Srbije nakon 2000. godine doveo je do porasta deficita bilansa tekućih transakcija (uzimajući u račun i inostranu pomoć) sa 3,0% GDP iz 2000. godine na preko 12% GDP u 2004.godini.[[2]](#footnote-2)44 Izuzetan porast ovog deficita u 2004. godini nastao je kao posledica širenja trgovinskog deficita izazvanog žurbom da se uvezu proizvodi zbog uvođenja poreza na dodatu vrednost.

 U 2005. godini dolazi do smanjivanja učešća trgovinskog deficita u BDP Srbije (sa 30,4% BDP iz 2004. godine na 23,8% u 2005. godini), što je posledica rasta izvoznih i jenjavanja uvoznih aktivnosti u toj godini. Istovremeno dolazi i do smanjenja učešća deficita tekućih transakcija u BDP sa 12,6% iz 2004. godine na 8,5% BDP u 2005. godini.

 Visoko učešće spoljnotrgovinskog deficita u bruto domaćem proizvodu zabeleženo je i u 2006. godini (23%), 2007. (24,9), i 2008. godini (24,7%). U 2008. godini zabeležen je rekordno visok deficit od 8,1 mlrd. eura.

 Na osnovu pokazatelja iz prethodne tabele možemo primetiti da je u 2009. godini smanjen obim spoljnotrgovinske razmene, kao i spoljnotrgovinski deficit (značajnije smanjenje uvoza od izvoza). Spoljnotrgovinska razmena u 2009. godini je znatno smanjena u odnosu na prethodnu godinu. Pad svetskih cena primarnih proizvoda, pad svetske tražnje kao posledica svetske finansijske krize i realna deprecijacija dinara, uticali su da su vrednosti izvoza i uvoza u 2009. godini bile znatno ispod vrednosti u 2008. godini. Izvoz robe izražen u evrima je smanjen sa 7,4 mlrd. evra na oko 6 mlrd. evra. Istovremeno je smanjen i uvoz roba sa 15,5 mlrd. eura na 11,5 mlrd. evra. Veći pad uvoza od izvoza rezultirao je smanjenjem spoljnotrgovinskog deficita na 5,5 mlrd. evra i većoj pokrivenosti uvoza izvozom (51,8%). Niži spoljnotrgovinski deficit i porast obima doznaka iz inostranstva omogućili su smanjenje deficita tekućeg računa na oko 7% BDP u 2009. godini. Prema podacima NBS, u 2009. godini u Srbiju je ušlo oko 2,5 mlrd. evra registrovanih doznaka na bazi priliva u finansijski sistem, što je za 50,6 % više u odnosu na 2008. godinu. Neto priliv kapitala u 2009. godini doveo je do nižeg tekućeg deficita.

 U 2010. godini, posmatrano na međugodišnjem nivou, povećani su izvoz i uvoz robe (vrednosti izražene u evrima) za 24% i 9,7%, respektivno. Pokrivenost uvoza izvozom iznosila je 58,6%. Na kraju 2010. godine spoljnotrgovinski deficit je iznosio 5,2 mlrd. eura. Deficit tekućeg računa iznosio je 2,3 mlrd. eura, a neto priliv stranih direktnih investicija iznosio je 860,1 mil. evra. Neto odliv kredita i nizak priliv stranih investicija ukazuju na pogoršavanje platnobilansnih kretanja.[[3]](#footnote-3)45

 Izvoz robe je u 2010. godini rastao po prosečnoj mesečnoj stopi iznad 20%, a najviše u aprilu i septembru (međugodišnji rast 27% i 27,2%, respektivno), a zatim u novembru i decembru (34,5% i 42,5%, respektivno). Visok rast robnog izvoza rezultat je oporavka odseka koji su prethodnih godina bili nosioci izvoza, a na koje je kriza najviše uticala, a to su odseci gvožđe i čelik i obojeni metali. Izvoz ta dva odseka povećan je u odnosu na 2009. godinu za 56,6% i 66,8%, respektivno. Jedna trećina prirasta izvoza u 2010. godini rezultat je prirasta izvoza ta dva odseka. Visoke stope rasta robnog izvoza rezultat su, delom, i niske baze u 2009. godini.

 Uvoz robe je u 2010. godini povećan za 1,1 mlrd. eura u odnosu na 2009. godinu. U 2010. godini najviše je povećan uvoz energije (31,2%) i intermedijarnih proizvoda (18,7%), a neznatno uvoz netrajnih i trajnih proizvoda za široku potrošnju (5,1% i 2%, respektivno). Pad uvoza kapitalnih proizvoda za 4,9% ukazuje na slabu investicionu aktivnost u 2010. godini.

 Ukupna spoljnotrgovinska robna razmena u periodu januar-avgust 2011, u odnosu na isti period 2010, viša je za 17,1% i iznosila je 14,8 mlrd. EUR. Izvoz robe zabeležio je međugodišnji rast od 21,2% i iznosio je 5,6 mlrd. EUR. Uvoz robe bio je viši za 14,8% i iznosio je 9,2 mlrd. EUR, dok je deficit robne razmene bio viši za 6,2% i iznosio je 3,6 mlrd. EUR. Značajan rast izvoza rezultat je porasta izvoza rude metala, osnovnih metala, poljoprivrednih proizvoda i proizvoda od gume i plastike, što je posledica rasta izvozne tražnje. Stepen pokrivenosti uvoza izvozom uvećan je i iznosi 60,4%. Izvoz u avgustu 2011. godine iznosio je 709,4 mil. EUR i na međugodišnjem nivou je bio viši za 18,8%. Uvoz (1,1 mlrd. EUR) bio je viši za 2,9%, dok je deficit robne razmene (382,7 mil. EUR) bio niži za 17,5% u odnosu na avgust 2010.[[4]](#footnote-4)46

 Na osnovu prethodnih pokazatelja o kretanju spoljnotrgovinskih tokova u privredi Srbije u periodu posle 2000. godine, možemo zaključiti da je u posmatranom periodu došlo do ostvarivanja visokih stopa rasta izvoza. Međutim, uprkos tome, ipak nije došlo do značajnijeg rasta relativnog učešća izvoza roba u bruto domaćem proizvodu (povećanje sa 14,1% iz 2003. na 20,6% u 2009. godini). To nedvosmisleno ukazuje na nizak izvozni sadržaj domaće proizvodnje. Ovaj zaključak naročito dolazi do izražaja ako se učešće izvoza roba i usluga u BDP Srbije (izvozni koeficijent) posmatra u odnosu na neke zemlje u našem okruženju. Srbija je do 2009. ostvarila dinamičan rast izvoza, ali je njegov nivo veoma nizak, kao što je nisko i njegovo učešće u BDP. Zemlje u regionu i susedne zemlje imaju znatno veće udele izvoza roba i usluga u BDP (Rumunija 33%, Hrvatska 49%, Bugarska 60%, Mađarska 68%).

 Polazeći od nivoa spoljnog duga zemlje i potrebe da se uvoze sirovine i reprodukcioni materijal za potrebe domaće proizvodnje, izvozni koeficijent bi morao da dostigne vrednost iznad 50% BDP.

**5.3. Potreba jačanja izvoznih aktivnosti nacionalne privrede**

Republika Srbija, kao relativno mala zemlja sa nedovoljno razvijenom privredom i skromnim razvojnim resursima, mora biti izvozno orjentisana, sa razvijenim sektorom razmenljivih dobara (poljoprivreda i industrija). U takvoj zemlji nameće se potreba za povećanjem izvoza zbog sledećih razloga:

 - ograničenost domaćeg tržišta ne može obezbediti ekonomiju obima, a time i jedan od najbitnijih uslova za jačanje konkurentske pozicije domaćih preduzeća na svetskom tržištu;

 - nedostatak osnovnih proizvodnih inputa kao i neophodnost zadovoljavanja potreba svih građana, kroz kupovinu robe i usluga, neminovno dovode do rasta uvoza, čime se povećava potreba i za većim izvozom kako bi se spoljnotrgovinski sektor održao u ravnoteži. Mala zemlja ne može da obezbedi dovoljno širok asortiman dobara i zato mora da uvozi i da za plaćanje uvoza obezbedi potreban nivo izvoza.

 Imajući u vidu značaj izvoza za Republiku Srbiju, jasno je da bez njegovog rasta ona ne može ostvariti svoje osnovne ekonomske ciljeve. U tom smislu, glavni zadatak ekonomske politike u narednom periodu je povećanje izvoza kako bi se:

 - povećala proizvodnja, a time i zaposlenost i životni standard građana;

 - obezbedila makroekonomska stabilnost, kroz smanjivanje osetljivosti privrednog rasta od veličine priliva kapitala;

 - omogućilo uredno servisiranje spoljnog duga.**[[5]](#footnote-5)47**

 Da bi u kontinuitetu ostvarivala visoke stope privrednog rasta i konstantno povećanje bruto domaćeg proizvoda i standarda stanovnika, Republika Srbija mora stalno i brzo da povećava svoj izvoz. Povećanje izvoznih prihoda je važan uslov servisiranja spoljnog duga i obezbeđivanja sredstava za finansiranje uvoza opreme i tehnologije, a to znači i uslov ekonomskog razvoja u narednim godinama.Projektovani dinamičan rast otplate spoljnog duga pokazuje da će se u budućem periodu za uredno servisiranje dužničkih obaveza izdvajati sve veći deo BDP.

 Privreda Srbije je u periodu posle 2000. godine ostvarila relativno visoko nivo deviznih rezervi. To je ukazivalo na zaključak da platni bilans Srbije ne karakteriše postojanje kratkoročnog rizika, jer je nivo deviznih rezervi dovoljan za tekuće intervencije na deviznom tržištu, čak i u slučaju bekstva kratkoročnog kapitala. Međutim, u poslednje vreme, kao rezultat intervencija centralne banke na deviznom tržištu u cilju sprečavanja prekomernih oscilacija kursa dinara, dolazi do opadanja nivoa deviznih rezervi, što predstavlja signal nastanka velikih teškoća u pokrivanju visokog deficita tekućeg računa. Sa porastom otplate dospelog duga u narednim godinama pritisak na devizne rezerve će rasti, tako da je neophodno insistirati na povećenju izvoza kao najboljem načinu finansiranja deficita trgovinskog bilansa. Takođe, ne treba izgubiti iz vida činjenicu da se devizni priliv od doznaka naših radnika u inostranstvu ne može neograničeno povećavati, da se po osnovu menjačkih poslova ne može neograničeno povećavati devizni priliv, tako da posmatrano na dugi rok, samo povećanje izvoza i smanjivanje trgovinskog deficita može da pruži zadovoljavajuću osnovu za uredno servisiranje inostranih dugova bez ugrožavanja spoljne likvidnosti zemlje.

 Porast izvoza roba i usluga u BDP nameće se kao jedan od najvažnijih zadataka ekonomske politike u narednim godinama. Taj zadatak je prvenstveno važan zbog potrebe da se osigura stabilan devizni priliv koji će biti dovoljan za uredno servisiranje obaveza prema inostranstvu, kao i plaćanje potrebnog uvoza. Da bi se to postiglo neophodno je delovati u pravcu ostvarivanja kvalitativnih promena strukture domaćeg izvoza i njenog prilagođavanja svetskoj uvoznoj tražnji. To znači da povećanje izvoza istovremeno mora biti praćeno kvalitativnim strukturnim promenama u izvozu, s obzirom na to da se nacionalni izvoz sada suviše temelji na primarnim proizvodima i proizvodima nižih faza prerade. Takva struktura izvoza ne obećava stalnu i dugoročnu stopu rasta izvoza.

 Osnovno merilo konkurentnosti savremene privrede je sposobnost preduzeća, grana i sektora privrede da snižavaju troškove poslovanja i razvoja i time postižu ekonomsku konkurentnost, odnosno konkurentnost po osnovu cena, kao i sposobnost preduzeća, grana i sektora privrede da poboljšavaju peformanse proizvoda i usluga, pre svega, kvalitet, funkcije i postprodajni servis. Polazeći od ovog merila, najveći deo privrede Srbije nema zadovoljavajuću sposobnost snižavanja troškova i poboljšanja kvaliteta proizvoda i posledično ne dostiže potrebnu ekonomsku i tehnološku konkurentnost na domaćem i stranim tržištima.[[6]](#footnote-6)48 U tom smislu, suštinske probleme niske konkurentnosti domaćeg izvoza mogu rešiti samo preduzetnici, inovatori i investitori u podsticajnom ekonomskom ambijentu. Na tim osnovama poboljšale bi se proizvodne, izvozne i tehnološke performanse privrede Srbije i podigao nivo njene međunarodne konkurentnosti.

 Rast izvoza na duži rok podrazumeva povećanje konkurentnosti privrede na bazi rasta produktivnosti, rast zarada u skladu sa rastom produktivnosti, kao i realni devizni kurs koji odražava snagu privrede. Takođe, svako srpsko preduzeće mora uočiti svoje komparativne prednosti i potencijale i raditi na razvijanju sopstvene strategije konkurentnosti na regionalnim i svetskim tržištima, a to nužno znači i povećanje dodate vrednosti proizvoda ili usluga. Ključni instrumenti za ostvarenje ovih ciljeva su primena znanja i inovacija u razvoju proizvoda, primena dizajna, ulaganje u nove tehnologije i kanale distribucije.

 Formiranje klastera je, na primer, jedna od mogućnosti za povećanje srpskog izvoza, posebno na velika tržišta kojima treba velika količina određene robe (naročito iz oblasti poljoprivrede). Trebalo bi da više firmi proizvodi iste proizvode po istim zadatim standardima koje nalaže tržište kome je namenjeno. Formiranje regionalnih klastera je jedna od mera regionalnog razvoja Srbije i put ka formiranju domaćih brendova. Takođe bi trebalo razmotriti mogućnost da se kroz više oblike saradnje sa zemljama razvijene ekonomije iskoristi preferencijalni status naše robe na ruskom tržištu i drugim tržištima.[[7]](#footnote-7)49

 Poseban značaj za smanjenje spoljnotrgovinske neravnoteže u narednom periodu imaće visok priliv stranih direktnih investicija, pre svega greenfield investicija u izvozno orijentisane sektore privrede u kojima one treba da povećaju produktivnost, izvoz i devizni priliv. Ovi sektori jačaju izvoznu ponudu i smanjuju uvoznu tražnju, te time poboljšavaju platnobilansnu poziciju zemlje i vode finansiranju deficita tekućih transakcija bez rasta zaduživanja države. Ključnu ulogu u tome ima priliv stranih direktnih investicija u sektor razmenljivih dobara.

 U kontekstu pozitivnih uticaja stranih direktnih investicija na izvoznu aktivnost i promene izvozne strukture može se navesti primer nekih bivših socijalističkih zemalja: Poljska, Češka Republika, Slovačka, Slovenija i Mađarska, koje su postale članiceEvropske unije 2004 godine. Ove zemlje su početkom devedesetih godina hrabro krenule u reforme, ostvarile drastičnu promenu trgovinske strukture i praktično dobile novu ulogu u međunarodnoj podeli rada. Od tradicionalnih izvoznica sirovina i proizvoda niže faze obrade, ove zemlje su tokom devedesetih višestruko povećale izvoz proizvoda više faze finalizacije. Od ključnog značaja za ovaj preokret je bila relativno brza liberalizacija i značajan priliv stranog kapitala, prvo kroz privatizaciju, a kasnije zahvaljujući povoljnoj institucionalnoj infrastrukturi. Izvoz ovih zemalja je danas u velikoj meri izvoz globalnih organizacija (multinacionalnih kompanija) koje su sada njihovi rezidenti. Njihov izvoz u EU se u periodu 1993.-2001. god. povećao sa 29.712 miliona USD na 91.769 miliona USD, odnosno, za preko tri puta.[[8]](#footnote-8)50

SWOT analiza daje prikaz prednosti, slabosti, šansi i pretnji za ostvarenje visokih stopa rasta izvoza Republike Srbije. Ona omogućava prepoznavanje pozitivnih i negativnih faktora koji utiču na ostvarenje opredeljenja i uspostavlje ravnoteže između internih sposobnosti i eksternih mogućnosti.

***Slika 2.3.***

***SWOT аnаlizа zа ostvаrenje visokih stopа rаstа***

 ***izvozа Republike Srbije [[9]](#footnote-9)51***

|  |  |
| --- | --- |
| Prednosti:Jаkа sirovinskа osnovа kod određenih grupа proizvodа (osnovni metаli, gvožđe i čelik, drvo, prehrаmbenа industijа)Geogrаfski položаj (Koridor VII i X)Visok privredni rаst od 2000. godinePotencijаli zа rаzvoj ljudskog kаpitаlаDinаmičаn MSP sektor | Nedostаci:Nedovoljаn broj krupnih privrednih sistemа koji obezbeđuju veliki izvozSlаb imidž Srbije u svetuNedovoljne investicije u izvozni sektorNepovoljnа strukturа izvozа – visoko učešće proizvodа niže fаze prerаdeVisoki troškovi finаnsirаnjа izvoznih poslovаVisok politički rizik zemljeZаostаjаnje zа uspešnim trаnzicionim zemljаmа |
| Šаnse:Sporаzum o slobodnoj trgovini sа Ruskom FederаcijomCEFTA sporаzumTrаdicionаlno dobri odnosi sа tržištimа bivše SFRJRаst svetske privrede, nаročito zemаljа regionа | Opаsnosti:Moguće usporаvаnjа svetske privrede (SAD i EU)Jаčаnje konkurencije iz okruženjаZаostаjаnje u evropskim integrаcijаmаPolitičkа nestаbilnostKаšnjenje zа velikim nаcionаlnim infrаstrukturnim projektimаPogoršаnje odnosа rаzmene |

**5.4. Izvozna struktura kao izvor problema domaćeg izvoza**

Osnovni problemi domaćeg izvoza su:

 - struktura izvoza bazira se na dominaciji proizvoda za reprodukciju tj. proizvoda niskog stepena prerade,

 - nizak stepen proizvodne koncentracije, uprkos relativno maloj vrednosti ukupnog izvoza,

 - nekonkurentnost izvozne ponude sa aspekta proizvoda (dizajn i razvoj proizvoda; tehnički standardi; trajnost i izgled; prezentacija) i sa aspekta cena (cene sirovina; troškovi finansiranja; porezi i transport).

 - izvozne aktivnosti nekoliko preduzeća određuje ukupnu dinamiku izvoza (Železara Smederevo, valjaonice bakra i aluminijuma, Gorenje, Tigar…) usled male vrednosti izvoza,

 - proizvodnja i izvoz prehrambene industrije u velikoj meri su pod uticajem meteoroloških uslova (rod ratarstva),

 - prisutna je značajna korelacija između izvoza i uvoza, pa su tako najveći izvoznici ujedno i najveći uvoznici.[[10]](#footnote-10)52

 Postoje, dakle, brojni problemi koji ograničavaju snažnije jačanje izvoznih aktivnosti srpske privrede. Tu u prvom redu ističemo neadekvatnu strukturu domaće privrede tj. nepovoljnu strukturu izvoza koja ne može da obezbedi zadovoljavajuću konkurentnost na inostranom tržištu. U strukturi izvoza naše zemlje još uvek dominiraju proizvodi za reprodukciju tj. proizvodi niskog stepena prerade, pa su strukturne promene u realnom sektoru osnovna pretpostavka za podizanje izvozne konkurentnosti na viši nivo.

Imajući u vidu statistički potvrđenu negativnu vezu između visokog sadržaja proizvoda niskog nivoa dorade i privrednog rasta, jasno je da Srbija ostvareni solidni rast BDP-a u prvoj deceniji 20. veka nije realizovala zahvaljujući izvozu primarnih proizvoda, mada bi zapostavljanje ovog veoma važnog sektora domaće industrije teško pogodilo srpski izvoz, nivo zaposlenosti i umanjilo BDP.

U strukturi izvoza Srbije prema nameni proizvoda najzastupljeniji su proizvodi za reprodukciju, roba za široku potrošnju i oprema. Intermedijarni proizvodi čine više od 50% ukupnog izvoza, a ukoliko se tome doda i izvoz energije i ostalih dobara (uglavnom poljoprivrednih proizvoda) može se konstatovati da je sektorska struktura srpskog izvoza veoma nepovoljna.

 Nepovoljna struktura srpskog izvoza ogleda se u tome što u njoj i dalje dominiraju proizvodi koji ne zahtevaju upotrebu napredne tehnologije i angažovanje intelektualnog rada. U tom smislu, Srbiji je potrebna suštinska promena izvozne strukture u pravcu porasta učešća proizvoda veće finalizacije, kao što su to činile naprednije zemlje u tranziciji koje su već u Evropskoj uniji.

 Struktura izvoza Srbije značajno se razlikuje u odnosu izvoznu strukturu zemalja Evropske unije. Tako je na primer u 2009. godini učešće primarnih proizvoda u strukturi robnog izvoza Srbije iznosilo 34,5%, dok je u EU iznosilo svega 18,7%. Učešće tehnološko intenzivnih proizvoda u strukturi izvoza Srbije je u 2009. godini iznosilo 25,7%, a u zemljama Evropske unije je iste godine ovo učešće iznosilo 56,4%.

 Nepovoljna struktura srpskog izvoza je, pre svega, posledica loše sektorske strukture prerađivačke industrije u kojoj dominiraju sektori sa nižom dodatom vrednošću (oko 70% proizvodnje prerađivačke industrije čine intermedijarni proizvodi). Posmatrano po sektorima, najveće učešće u strukturi prerađivačke industrije imaju sektori osnovnih metala, prehrambena industrija i industrija pića. Pored pomenuta dva sektora, najveće učešće u strukturi izvoza imaju hemijska industrija i industrija gume, zatim tekstilna i metalska industrija.[[11]](#footnote-11)53

 Ukupan izvoz prerađivačke industrije u periodu 2003-2009. godine iznosio je 31,6 mlrd. eura (94% ukupnog izvoza Srbije). Strukturu izvoza karakteriše visoko učešće podsektora: proizvodnja osnovnih metala (24,1%), proizvodnja prehrambenih proizvoda, pića i duvana (17,1%), proizvodnja hemikalija i hemijskih proizvoda (10,2%), proizvodnja proizvoda od gume i plastike (7,5%), proizvodnja ostalih mašina i uređaja (7,1%). Ovih pet podsektora čine 66,6% (2/3) izvoza prerađivačke industrije u posmatranom periodu.

***Tabela 2.4.***

 ***Spoljnotrgovinska aktivnost u prerađivačkoj industriji 2003-2009***

|  |  |  |  |  |  |
| --- | --- | --- | --- | --- | --- |
|    | Izvoz | Uvoz | Saldo | Izvoz | Uvoz |
| mil. EUR | prosečna stopa rasta |
| Ukupno  | 33.806,4 | 76.044,9 | -42.238,5 | 16,04 | 9,74 |
| Industrija | 32.188,4 | 65.650,7 | -33.462,3 | 15,82 | 6,81 |
| Prerađivačka industrija  | 31.573,2 | 54.257,1 | -22.683,9 | 15,40 | 6,42 |
| Prehrambeni proizvodi, piće i duvan | 5.398,0 | 2.980,2 | 2.417,8 | 15,13 | 1,76 |
| Tekstil i tekstilni proizvodi | 2.200,7 | 3.156,2 | -955,5 | 14,91 | 10,84 |
| Koža i predmeti od kože | 874,5 | 1.199,2 | -324,7 | 10,33 | 7,20 |
| Drvna industrija | 672,0 | 1.154,3 | -482,3 | 11,02 | 7,80 |
| Papir i izdavačka delatnost | 992,4 | 2.514,0 | -1.521,6 | 21,22 | 4,97 |
| Koks i derivati nafte | 623,8 | 2.947,1 | -2.323,3 | 19,28 | 21,41 |
| Hemijski proizvodi | 3.221,0 | 9.169,9 | -5.949,0 | 12,48 | 7,71 |
| Guma i plastika | 2.360,0 | 2.007,2 | 352,8 | 11,27 | 11,12 |
| Ostali nematalni minerali | 682,6 | 1.269,4 | -586,9 | 6,19 | 7,76 |
| Osnovni metali i metalni proizvodi | 7.614,6 | 7.232,5 | 382,1 | 21,02 | 10,10 |
| Ostale mašine i uređaji  | 2.242,3 | 7.052,8 | -4.810,5 | 22,15 | 2,20 |
| Električni i optički uređaji | 1.990,3 | 7.356,1 | -5.365,8 | 35,49 | 5,39 |
| Saobraćajna sredstva | 1.453,5 | 5.046,2 | -3.592,7 | -2,71 | 1,12 |
| Ostalo | 1.247,3 | 1.171,9 | 75,5 | 19,01 | 11,06 |

Izvor: RZS

 Prehrambeni proizvodi, piće i duvan predstavljaju podsektor prerađivačke industrije koji je u posmatranom periodu predstavljao značajnog nosioca izvoza. Učešće izvoza prehrambenih proizvoda, pića i duvana u ukupnom izvozu prerađivačke industrije u posmatranom periodu je 17,1%, dok je pokrivenost uvoza izvozom iznosila 181,2%.

 Vodeći izvozni proizvodi Republike Srbije nisu znatnije izmenili svoje učešće u izvoznoj strukturi tokom dužeg vremenskog perioda. Republika Srbija ima komparativne prednosti, pre svega, kod proizvoda poljoprivredne i prehrambene industrije, osnovnih metala, gume, određenih odevnih predmeta i hemijskih proizvoda, što je u skladu sa raspoloživošću prirodnih resursa i cenom radne snage. Međutim, zasnivanje izvoza na ovim proizvodima, koji u međunarodnim okvirima imaju sve manji značaj, svakako ne može biti dugoročno rešenje, iako na kratak rok ovi proizvodi mogu doprineti povećanju izvoza Republike Srbije.

 Tehnološko kašnjenje za svetskim tendencijama i pad konkurentnosti domaćih proizvoda na svetskom tržištu negativno utiču na izvozne performanse domaće privrede. Za anuliranje tehnološkog zaostajanja, neophodan je uvoz tehnologija iz razvijenih zemalja, kao i poboljšanje domaće istraživačko-razvojne osnove.

 Iako do sada nije došlo do bitnijih promena u strukturi domaćeg robnog izvoza, srpski uvoz je u poslednjim godinama kvalitativno unapređen. Pomeranja u uvoznoj strukturi ukazuju na potrebu domaće privrede da se restrukturira, odnosno da zameni dotrajalu tehnologiju, što je omogućeno, pre svega, zahvaljujući prilivu stranog kapitala kroz zaduživanje, SDI i donacijama. S druge strane, potrebno je da prođe duži vremenski period da preduzete investicije kvalitativno izmene izvoznu strukturu.[[12]](#footnote-12)54

1. 43 Todaro, M., Economic Development, New York, 1987., p. 466. [↑](#footnote-ref-1)
2. 44 Uobičajeno se smatra da je dopustiv nivo deficita 5%, dok je u našem slučaju on bio na znatno višem nivou. [↑](#footnote-ref-2)
3. 45 Podaci o spoljnotrovinskim kretanjima u 2010. godini preuzeti su iz: Izveštaj o razvoju Srbije 2010., Ministarstvo finansija Srbije, Beograd, 2011. [↑](#footnote-ref-3)
4. 46 Jesenja analiza privrednih kretanja 2011., Ministarstvo finansija Republike Srbije, str. 3. [↑](#footnote-ref-4)
5. 47 Strategija povećanja izvoza Republike Srbije za period od 2008. do 2011. godine, Vlada Republike Srbije, str. 1. [↑](#footnote-ref-5)
6. 48 D. Đurić, Konferencija – Izazovi ekonomske politike Srbije u 2007. godini, Naučno društvo ekonomista sa AEN i Ekonomski fakultet u Beogradu, Beograd, 2007., str. 273. [↑](#footnote-ref-6)
7. 49 Nikolić G., Dinamika i kvalitativne promene robne razmene Srbije – Ključna karika napretka, Okosnica nove razvojne strategije Srbije: bez izvoza nema izlaza, str. 11. [↑](#footnote-ref-7)
8. 50 Adam, A., T.S. Kosma and J. McHugh (2003.), Trade Liberalization Strategies: What Could Southeastern Europe Learn from CEFTA and BFTA, IMF Working PaperWP/03/239, IMF, Washington, p. 19. [↑](#footnote-ref-8)
9. 51 Isto, str. 16. [↑](#footnote-ref-9)
10. 52 U situaciji u kojoj su najveći izvoznici ujedno i najveći uvoznici teško je smanjiti spoljnotrgovinski deficit zemlje, pa jedna od solucija za smanjenje pomenutog deficita može biti supstitucija uvoza razvojem mreže dobavljača sa domaćeg tržišta. [↑](#footnote-ref-10)
11. 53 Podaci o strukturi izvoza preređivačke industrije preuzeti su iz: Strategija povećanja izvoza republike Srbije za period od 2008-2011. godina, Vlada Republike Srbije, str. 8. [↑](#footnote-ref-11)
12. 54 Izveštaj o razvoju Srbije 2010., Ministarstvo finansija Republike Srbije, str. str. 139. [↑](#footnote-ref-12)